ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2242/96 υποβολή: Cristiana Muscardini (NI), Gastone Parigi (NI) και Spalato Bellerι (NI) προς την Επιτροπή (9 Αυγούστου 1996)

Θέμα: Απαγόρευση του σλοβενικού νόμου για την επανάκτηση των οικιών των εξορίστων της Ίστριας

Το Σλοβενικό Κοινοβούλιο απέρριψε την πρόταση να επιτραπεί στους εξόριστους της Ίστριας να επανακτήσουν τα σπίτια που είχαν εγκαταλείψει εκείνοι μετά τον πόλεμο, χωρίς να σεβαστεί το σχέδιο Solana που εγκρίθηκε στις 11 Απριλίου 1996, το οποίο επέτρεπε την εν λογω επανάκτηση σε όσους είχαν διαμείνει στη Σλοβενία τουλάχιστον τρία χρόνια.

Η Κυβέρνηση καθιέρωσε την απελευθέρωση της αγοράς ακινήτων για τους αλλοδαπούς που έχουν διαμείνει τουλάχιστον τρία χρόνια μετά την κήρυξη της ανεξαρτησίας της Λιουμπλιάνας από το Βελιγράδι στις 25 Ιουνίου 1991, αποκλείοντας αυτομάτως τους εξόριστους της Ίστριας που παρέμειναν σ' αυτήν πριν, μετά ή κατά τη διάρκεια του δεύτερου παγκοσμίου πολέμου.

Ενόψει της συμφωνίας σύνδεσης της Λιουμπλιάνας με την Ευρωπαϊκή Ένωση, θα μπορούσε η Επιτροπή να ελέγξει κατά πόσο η συμπεριφορά της Σλοβενίας συμβιβάζεται με το σχέδιο Solana και ακόμα περισσότερο με την ευρωπαϊκή νομοθεσία για τα ακίνητα;

Απάντηση του κ. Van den Broek εξ ονόματος της Επιτροπής (7 Οκτωβρίου 1996)

Το Συμβούλιο ανέβαλε επανειλημμένως τη σύναψη της εν λόγω ευρωπαϊκής συμφωνίας, η οποία τελικά υπεγράφη στις 10 Ιουνίου 1996.

Η συμφωνία αυτή περιλαμβάνει ανταλλαγή επιστολών με την κυβέρνηση της Σλοβενίας, η οποία καθορίζει τη συμβιβαστική ρύθμιση που συμφωνήθηκε με σκοπό την επίλυση και του τελευταίου εκκρεμούντος ζητήματος. Η εν λόγω ανταλλαγή επιστολών συμβαδίζει απόλυτα με την πρόταση την οποία υπέβαλαν από κοινού η Επιτροπή και το Συμβούλιο κατά τη διάρκεια της ισπανικής προεδρίας.

Με την προαναφερθείσα ανταλλαγή επιστολών η κυβέρνηση της Σλοβενίας ανέλαβε τη δέσμευση να απελευθερώσει τη σλοβενική αγορά ακινήτων τέσσερα έτη μετά την κύρωση της ευρωπαϊκής συμφωνίας, καθώς επίσης να παραχωρήσει, από της θέσης σε ισχύ της ευρωπαϊκής συμφωνίας, σε όλους τους πολίτες της Ενωσης (συμπεριλαμβανομένων των πρώην Ιταλών κατοίκων) το δικαίωμα να αγοράζουν ακίνητα, υπό την προϋπόθεση της διαμονής στη Σλοβενία επί τριετία.

Επιπλέον, η σλοβενική κυβέρνηση ανέλαβε τη δέσμευση να καθιερώσει τις αναγκαίες συνταγματικές μεταρρυθμίσεις και νομικές διατάξεις σύμφωνα με όσα προβλέπει η προμνημονευθείσα ανταλλαγή επιστολών, πριν από την κύρωση της ευρωπαϊκής συμφωνίας. Η σχετική νομοθεσία βρίσκεται σήμερα στο Κοινοβούλιο, και η σλοβενική κυβέρνηση έχει αναλάβει να ενσωματώσει σε αυτήν τις απαραίτητες τροποποιήσεις, ώστε να καταστεί δυνατή η ψήφισή της σε δεύτερη ανάγνωση. Η προαναφερθείσα απελευθέρωση της αγοράς ακινήτων συνάδει με το κοινοτικό κεκτημένο.
ΓΡΑΠΤΗ ΕΡΩΤΗΣΗ E-2234/96 υποβολή: Sιrgio Ribeiro (GUE/NGL) και Honσrio Novo (GUE/NGL) προς την Επιτροπή (9 Αυγούστου 1996)

Θέμα: Πρόγραμμα POSEIMA-Αλιεία

Η Επιτροπή, βασιζόμενη στην παράγραφο 14,9 του προγράμματος POSEIMA, ενέκρινε στις 30 Ιουλίου 1992 δράση για τον αλιευτικό τομέα των Αζορών και της Μαδέρας, διετούς διάρκειας (1992 και 1993), την οποία επιχορήγησε με 8,04 εκατομμύρια Ecu τα οποία συμπληρώνουν τα κονδύλια του ΚΠΣ1. Από τα κονδύλια αυτά ποσό 2,5 εκατομμύρια Ecu κατανεμήθηκε μεταξύ των δύο αυτόνομων περιφερειών και διατέθηκε σε διαρθρωτικές επενδύσεις, ενώ το υπόλοιπο προορίζεται για τη διατήρηση της αλιευτικής δραστηριότητας και για μονάδες μεταποίησης τόνου. Το μέτρο ΡESCA του ΡΟSΕΙΜΑ παρατάθηκε και κατά το έτος 1994, τουλάχιστον.

Δύναται η Επιτροπή να μας πληροφορήσει εάν εδόθησαν και νέες παρατάσεις για τα έτη 1995 και 1996; Για τις παρατάσεις αυτές (του 1994 και, ενδεχομένως, του 1995 και του 1996) τα κονδύλια που διατέθησαν εξακολουθούν ή όχι να είναι εκτός των πόρων του ισχύοντος ΚΠΣ;

Δύναται επίσης η Επιτροπή να ανακοινώσει τους λόγους για τους οποίους αρχικώς δεν θεώρησε και εξακολουθεί να μην θεωρεί αναγκαίο να υποστηρίξει την αλιεία και τη μεταποίηση μικρών πελαγικών και βενθοπελαγικών ειδών, που έχουν μεγάλη σημασία για τις δύο αυτόνομες περιφέρειες, μέτρο το οποίο έχει λάβει, για παράδειγμα, στο πλαίσιο του αλιευτικού σκέλους του POSEICAΝ (Κανάριοι Νήσοι);

Απάντηση της κ. Bonino εξ ονόματος της Επιτροπής (7 Οκτωβρίου 1996)

Στο πλαίσιο του προγράμματος Poseima,, το καθεστώς στήριξης για τη διάθεση ορισμένων προϊόντων αλιείας των Αζορών και της Μαδέρας εγκρίθηκε από το Συμβούλιο στις 2 Οκτωβρίου 1995 με τον κανονισμό (ΕΚ) αριθ. 2337/95 ((ΕΕ αριθ. L 236 της 05.10.1995. )) με τον οποίο παρατάθηκε το σύστημα που τέθηκε σε εφαρμογή απο το 1992 μέχρι την 31η Δεκεμβρίου 1997.

Οσον αφορά τη δημοσιονομική άποψη η ενέργεια αυτή χρηματοδοτήθηκε από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) - τμήμα Εγγυήσεων. Πρόκειται λοιπόν για ένα πρόσθετο ποσό σε σχέση με το κοινοτικό πλαίσιο στήριξης.

Οσον αφορά τα άλλα είδη που αναφέρθηκαν από τα Αξιότιμα Μέλη του Κοινοβουλίου, πρέπει να αναφερθεί ότι το σύστημα αυτό αποβλέπει στην αποζημίωση των επιπλέον δαπανών που διαπιστώθηκαν στη διάθεση ορισμένων προϊόντων προς το εξωτερικό των σχετικών περιφερειών. Μέχρι σήμερα, δεν έχουν διαπιστωθεί τέτοιες επιπλέον δαπάνες όσον αφορά τα εν λόγω είδη.
ΓΡΑΠΤΗ ΕΡΩΤΗΣΗ E-1311/96 υποβολή: Richard Howitt (PSE) προς την Επιτροπή (3 Iουνίου 1996)

Θέμα: Συνέχεια του προγράμματος Helios ΕΕ

Για ποιούς λόγους η Επιτροπή αποφάσισε, για πρώτη φορά, να μην υποβάλει νέο κοινωνικό πρόγραμμα κατ' εφαρμογή του άρθρου 235 και σε αντικατάσταση του προγράμματος Helios, όταν αποφάσισε να υποβάλει σχετικές προτάσεις στο πλαίσιο των δράσεων υπέρ των γυναικών και των προγραμμάτων για την καταπολέμηση της φτώχειας ή και υπέρ των ηλικιωμένων ατόμων; Δεν αποδεικνύει με τον τρόπο αυτό ότι τα άτομα με ειδικές ανάγκες τυγχάνουν, ακόμη μια φορά, μειονεκτικής μεταχείρισης και αποτελούν έναν εύκολο στόχο για τους δημοσιονομικούς περιορισμούς;

Απάντηση του κ. Flynn εξ ονόματος της Επιτροπής (6 Σεπτεμβρίου 1996)

Το πρόγραμμα Helios II ολοκληρώνεται στις 31 Δεκεμβρίου 1996 πλην όμως η τελική αξιολόγηση του προγράμματος θα είναι διαθέσιμη μόνο μέχρι την 1η Ιουλιου 1997. Εν τω μεταξύ, θεωρείται ότι τα ωφέλη από το Helios II μπορούν να αναπτυχθούν, χωρίς να προταθεί σ' αυτό το στάδιο, περαιτέρω πρόγραμμα ίδιου είδους. Ως εκ τούτου δεν υπάρχει ανάγκη να προβλεφθούν πόροι αυτή τη στιγμή για πρόγραμμα σύμφωνα με το άρθρο 235 της συνθήκης ΕΚ.

Στις 30 Ιουλίου 1996 η Επιτροπή ενέκρινε ανακοίνωση περί μη διακρίσεων και ισότητας ευκαιριών για τα άτομα με ειδικές ανάγκες που αναφέρει τη συνολική της στρατηγική για την επίτευξη αυτών των στόχων ((COM(96) 406 τελικό. )). Επιπλέον, μόλις καταστεί διαθέσιμη η έκθεση τελικής αξιολόγησης του Helios II η Επιτροπή θα λάβει εκ νέου την ευκαιρία να αναθεωρήσει και να εντείνει μέτρα τα οποία ενισχύουν την περαιτέρω συνεργασία σε ευρωπαϊκό επίπεδο.

Ο αξιότιμος βουλευτής μπορεί να είναι βέβαιος ότι δεν υφίσταται ζήτημα να γίνει δεκτό από την Επιτροπή χαμηλό επίπεδο καθεστώτος για τα άτομα με ειδικές ανάγκες, ούτε να θεωρηθούν ως εύκολοι στόχοι για οικονομικές περικοπές.
ΓΡΑΠΤΗ ΕΡΩΤΗΣΗ E-2040/96 υποβολή: Kirsten Jensen (PSE) προς την Επιτροπή (19 Iουλίου 1996)

Θέμα: Πληροφορίες από την Επιτροπή σχετικά με τους ομοφυλόφιλους

Η Egalite, που αγωνίζεται για τα δικαιώματα των ομοφυλόφιλων υπαλλήλων της Ευρωπαϊκής Ένωσης, έχει λάβε αρκετές επιστολές από άτομα και οργανώσεις που ζητούν πληροφορίες σχετικά με την πολιτική της Επιτροπής απέναντι στους ομοφυλόφιλους.

Οι επιστολές προέρχονται από άτομα που είχαν απευθυνθεί πρώτα στην Επιτροπή, χωρίς όμως να λάβουν απάντηση. Δεν είναι λογικό να ζητά κανείς πληφορορίες σχετικά με την επίσημη πολιτική της Επιτροπής από μια οργάνωση που βρίσκεαι εκτός αυτής.

Επιπροσθέτως, η Egalite έχει λάβει μια επιστολη από τη ΓΔ Χ. Η επιστολή προέρχεται από ένα άτομο, που ματαίως προσπάθησε να πληροφορηθεί την πολιτική της Επιτροπής μέσω της ΓΔ V και ΙΧ.

Το ερώτημα είναι, ποια ΓΔ ασχολείται με την επίσημη πολιτική της Επιτροπής σχετικά με τους ομοφυλόφιλους;

Απάντηση του κ. Liikanen εξ ονόματος της Επιτροπής (23 Σεπτεμβρίου 1996)

Η Επιτροπή πληροφορεί το αξιότιμο μέλος του Κοινοβουλίου ότι, στο κοινοτικό επίπεδο, δεν υπάρχει επίσημη πολιτική σχετικά με τους ομοφυλόφιλους.

Η Επιτροπή, στα πλαίσια των αρμοδιοτήτων της στους διάφορους τομείς των κοινοτικών πολιτικών, προβαίνει σε ενέργειες που αποσκοπούν στην εξάλειψη κάθε διάκρισης μεταξύ των ατόμων λόγω φυλής, θρησκείας, φύλου ή σεξουαλικής κλίσης.

Σχετικά με τα θέματα που αφορούν το προσωπικό του οργάνου, αρμόδια Γενική Διεύθυνση είναι η ΓΔ ΙΧ. Στο πλαίσιο της πολιτικής υπέρ του προσωπικού, η Επιτροπή εξέδωσε, στις 9 Ιουλίου 1996, ανακοίνωση σχετικά με τα νέα μέτρα υπέρ των υπαλλήλων και του λοιπού προσωπικού σε θέματα συμβίωσης.

Σύμφωνα με τα νέα μέτρα που εφαρμόζονται αδιακρίτως στις καταστάσεις συμβίωσης ετεροφυλόφιλων ή ομοφυλόφιλων, οι σύντροφοι των υπαλλήλων και του λοιπού προσωπικού θα μπορούν να απολαμβάνουν, σύμφωνα με την αρχή της ίσης μεταχείρισης με τους συζύγους, ορισμένων διοικητικών διευκολύνσεων που δεν συνεπάγονται τροποποιήσεις του κανονισμού υπηρεσιακής καταστάσεως.
ΓΡΑΠΤΗ ΕΡΩΤΗΣΗ E-1894/96 υποβολή: Anita Pollack (PSE) προς την Επιτροπή (11 Iουλίου 1996)

Θέμα: Βαρόμετρο των πόλεων

Στον Οδηγό της περί Καινοτόμων Δράσεων για Περιφερειακή Ανάπτυξη η Επιτροπή εξέφρασε την ιδέα της δημιουργίας ενός «Βαρόμετρου των πόλεων» προς εξεύρεση τρόπων για τη μέτρηση της ποιότητας ζωής στις πόλεις και παρουσίασής της σε ένα ευρετήριο με ιδιαίτερα σημαντικούς δείκτες. Έχει προχωρήσει καθόλου το θέμα αυτό πέρα από το επίπεδο των ιδεών; Σε ποιό στάδιο βρισκόμαστε σήμερα από πλευράς ενεργειών;

Απάντηση της κ. Wulf-Mathies εξ ονόματος της Επιτροπής (5 Σεπτεμβρίου 1996)

Η Επιτροπή δίνει μεγάλη σημασία στην πληροφόρηση σχετικά με την κοινωνικοοικονομική και περιβαλλοντική κατάσταση στις πόλεις, τόσο για να εκτιμά την επίπτωση των σημερινών πολιτικών, όσο και για να έχει τη δυνατότητα αποτελεσματικής παρακολούθησης της ποιότητας ζωής στις αστικές περιοχές. Το «αστικό βαρόμετρο», στο οποίο αναφέρεται το Αξιότιμο Μέλος του Κοινοβουλίου, είναι μία από τις σχετικές ιδέες, για την υλοποίηση της οποίας είναι αναγκαίο να συλλεγούν και αναλυθούν ορισμένα δεδομένα που αφορούν τις διάφορες πλευρές των συνθηκών διαβίωσης στις πόλεις μας.

Από την άποψη αυτή, η Επιτροπή έχει καθορίσει ένα πρόγραμμα εργασίας για τη δημιουργία αστικών δεικτών, το οποίο θα αποτελέσει αντικείμενο διαγωνισμού. Το εν λόγω πρόγραμμα εργασίας αφορά μια πιλοτική φάση, η οποία θα πραγματοποιηθεί σε σημαντικό αριθμό ευρωπαϊκών πόλεων. Η προκήρυξη του διαγωνισμού αναμένεται να δημοσιευθεί στην Επίσημη Εφημερίδα στις αρχές φθινοπώρου του 1996.
ΓΡΑΠΤΗ ΕΡΩΤΗΣΗ E-1910/96 υποβολή: Anita Pollack (PSE) προς την Επιτροπή (11 Iουλίου 1996)

Θέμα: Οδηγία 92/43/ΕΟΚ (Βιότοποι)

Ποιά κράτη μέλη δεν έχουν ακόμα μεταφέρει πλήρως την οδηγία 92/43/ΕΟΚ ((ΕΕ L 206 της 22.7.1992, σελ.7. )) στην εθνική τους νομοθεσία;

Απάντηση της κας Bjerregaard εξ ονόματος της Επιτροπής (19 Σεπτεμβρίου 1996)

Τέσσερα κράτη μέλη (Γερμανία, Ελλάδα, Ιταλία, Πορτογαλία) δεν έχουν κοινοποιήσει οποιαδήποτε εθνικά μέτρα εφαρμογής όσον αφορά την οδηγία.

Τα άλλα κράτη μέλη έχουν κοινοποιήσει εθνικά μέτρα εφαρμογής, αλλά, σε ορισμένες περιπτώσεις, η νομοθεσία μεταφοράς στο εθνικό δίκαιο δεν είναι πλήρης ως προς τα περιεχόμενά της ή τη γεωγραφική της κάλυψη.
ΓΡΑΠΤΗ ΕΡΩΤΗΣΗ E-1992/96 υποβολή: Mary Banotti (PPE) προς την Επιτροπή (17 Iουλίου 1996)

Θέμα: Δραστηριότητες δημοσίων σχέσεων

Μετά από τη συμπληρωματική απάντηση της Επιτροπής στην ερώτησή μου Ε-0561/96 ((ΕΕ C 297, 8.10.1996, 8. )), μπορεί η Επιτροπή να αναφέρει για ποιό λόγο δεν περιλαμβάνονται στην κατάσταση διαγωνισμοί που οργανώνονται από μεμονωμένες ΓΔ ή από φορείς της ΕΕ ειδικά για πανευρωπαϊκή εργασία, αντί να πραγματοποιούνται αναθέσεις έργου για μία μόνο χώρα;

Τι περιλαμβάνει, κατά την άποψη της Επιτροπής, ο όρος δημόσιες σχέσεις;

Η απάντηση στην προηγούμενη ερώτηση περιλαμβάνει πολλές νομικές οντότητες στις οποίες ανατέθηκαν εργασίες.

Απάντηση του κ. Santer εξ ονόματος της Επιτροπής (30 Σεπτεμβρίου 1996)

Στην απάντησή της στην ερώτηση Ε-561/96 και στον πίνακα που διαβιβάστηκε στο αξιότιμο μέλος και στη Γενική Γραμματεία του Κοινοβουλίου, η Επιτροπή έδωσε πληροφορίες σχετικά με τις συμβάσεις δημοσίων σχέσεων που έχει αναθέσει και οι οποίες αναφέρονται στις δραστηριότητές της στον τομέα της πληροφόρησης για τον οποίο αρμόδια είναι η Γενική Διεύθυνση Πληροφόρησης, Επικοινωνίας, Πολιτιστικών Θεμάτων και Οπτικοακουστικού Τομέα. Η Επιτροπή δεν διαθέτει ειδική ταξινόμηση των δημοσίων σχέσεων στις διάφορες συμβάσεις για εξωτερικές δραστηριότητες.
ΓΡΑΠΤΗ ΕΡΩΤΗΣΗ E-2455/96 υποβολή: Nel van Dijk (V) προς την Επιτροπή (23 Σεπτεμβρίου 1996)

Θέμα: Ο λύγκας εκτός νόμου στην Ολλανδία

Γνωρίζει η Επιτροπή ότι ο λύγκας (Lynx Lynx) έχει ξανά εμφανιστεί στην Ολλανδία ((Algemeen Dagblad, 18.7.1996. Μηνιαία εφημερίδα Φυσικής Ιστορίας του Συλλόγου Φυσικής Ιστορίας στο Λιμβούργο, Σεπτέμβριος 1996 (σε εκτύπωση) ));

Γνωρίζει η Επιτροπή ότι η Ολλανδία δεν έχει λάβει ακόμα κανένα μέτρο προστασίας για τον λύγκα, αν και η οδηγία για τους οικοτόπους ((Οδηγία 92/43/ΕΟΚ σχετικά με την προστασία των φυσικών οικότοπων και την άγρια χλωρίδα και πανίδα EE L 206 της 22.07.1992, σελ. 7 )) προβλέπει γι' αυτόν αυστηρά μέτρα προστασίας;

Είναι πρόθυμη η Επιτροπή να πιέσει την Ολλανδική Κυβέρνηση να παράσχει νομική προστασία στον λύγκα;

Είναι πλέον πρόθυμη η Επιτροπή να πιέσει για νομική προστασία του αγριόγατου (Felis Silvestris), ο οποίος εντοπίζεται στη συνοριακή περιοχή του Νότιου Λιμβούργου και του Βελγίου και για τον οποίο η οδηγία για τους οικοτόπους προβλέπει επίσης αυστηρά μέτρα προστασίας;

Απάντηση της κας Bjerregaard εξ ονόματος της Επιτροπής (16 Οκτωβρίου 1996)

Η Επιτροπή απευθύνθηκε στις ολλανδικές αρχές για να ενημερωθεί σχετικά με την ενδεχόμενη παρουσία, στο εν λόγω κράτος μέλος, δειγμάτων των ειδών lynx lynx και felis silvestris. Επικοινώνησε επίσης με τις εν λόγω αρχές προκειμένου να γνωρίσει τα ενδεχομένως ληφθέντα μέτρα αυστηρής προστασίας, για τα δύο αυτά είδη, σύμφωνα με την οδηγία 92/43/ΕΟΚ περί της διατηρήσεως των φυσικών ενδιαιτημάτων (οικοτόπων) καθώς και της άγριας πανίδας και χλωρίδας.

Η Επιτροπή θα προβεί, ενδεχομένως, σε περαιτέρω διαβήματα με βάση τις πληροφορίες που θα τις περιέλθουν από τις ολλανδικές αρχές.
ΓΡΑΠΤΗ ΕΡΩΤΗΣΗ E-1712/96 υποβολή: Κωνσταντίνος Χατζηδάκης (PPE) προς το (1 Iουλίου 1996)

Θέμα: Εν ψυχρώ δολοφονία Ελληνοκύπριου εθνοφρουρού από τους Τούρκους στην Κύπρο

Στις 3 Ιουνίου 1996 οι τουρκικές δυνάμεις κατοχής στην Κύπρο σκότωσαν εν ψυχρώ τον 19χρονο Ελληνοκύπριο εθνοφρουρό Στέλιο Παναγή, που είχε εισέλθει άοπλος στη «νεκρή ζώνη» για να συνομιλήσει με Τουρκοκύπριο στρατιώτη. Πρόκειται για τον έβδομο Ελληνοκύπριο εθνοφρουρό που σκοτώνεται με αυτόν τον τρόπο, ως θύμα της τουρκικής επιθετικότητας και της συνεχιζόμενης στρατιωτικής κατοχής τμήματος του νησιού από τους Τούρκους.

Μπορεί το Συμβούλιο να με πληροφορήσει πώς τοποθετείται απέναντι στο συγκεκριμένο γεγονός καθώς και ποιές πρωτοβουλίες σκέπτεται να λάβει, έτσι ώστε να μη συνεχισθούν τέτοια λυπηρά περιστατικά στο μέλλον;

Κοινή απάντηση στις γραπτές ερωτήσεις Ε-1657/96 και Ε-1712/96 (19 Νοεμβρίου 1996)

1. Το Συμβούλιο εκφράζει τη λύπη του για το θανάσιμο τραυματισμό, μέσα στη νεκρή ζώνη, του κ. Στέλιου Παναγή Καλλή, μέλους της ελληνοκυπριακής εθνοφρουράς, καθώς και για τη δυσανάλογη χρήση βίας των δυνάμεων ασφαλείας στη Βόρειο Κύπρο εις απάντηση της άνευ αδείας εισόδου στη νεκρή ζώνη.

2. Το Συμβούλιο αποδίδει εξαιρετική σημασία στο σεβασμό της ανθρώπινησς ζωής και δεν διαστάζει να καταδικάσει τις βιαιοπραγίες οιουδήποτε.

3. Τα πρόσφατα γεγονότα κατέδειξαν, για μια ακόμη φορά, την ανάγκη προώθησης σφαιρικής πολιτικής λύσης στην Κύπρο, υπό την αιγίδα των Ηνωμένων Εθνών. Η Ευρωπαϊκή Ένωση επιβεβαιώνει και πάλι την ανεπιφύλακτη υποστήριξη, από πλευράς της, των προσπαθειών του Γενικού Γραμματέα και του αρμόδιου ειδικού απεσταλμένου.
ΓΡΑΠΤΗ ΕΡΩΤΗΣΗ E-1828/96 υποβολή: Ana Miranda de Lage (PSE) προς το (8 Iουλίου 1996)

Θέμα: Καθυστερήσεις στην έναρξη εκτέλεσης των έργων που χρηματοδοτούνται από το ΕΤΑ

Οι δράσεις της Ένωσης στον τομέα της συνεργασίας για την ανάπτυξη των χωρών της ΑΚΕ πραγματοποιούνται χάρις στους δημοσιονομικούς πόρους και στις προγραμματισμένες περιοδικές συνεισφορές των κρατών μελών μέσω του ΕΤΑ.

Ο βραδύς ρυθμός στην έναρξη εκτέλεσης των έργων που χρηματοδοτούνται από το ΕΤΑ και το γεγονός ότι η Ένωση έχει αναστείλει τη συνεργασία με ορισμένες χώρες της ΑΚΕ στις οποίες δεν γίνονται σεβαστά τα ανθρώπινα δικαιώματα, έχει ως αποτέλεσμα να σημειώνονται ολοένα και μεγαλύτερες καθυστερήσεις στις συνεισφορές πόρων εκ μέρους των κρατών μελών για την ενίσχυση του ΕΤΑ.

Θα μπορούσε το Συμβούλιο να μας αναφέρει τί αντίκτυπο θα έχει η καθυστέρηση αυτή στις πρώτες συνεισφορές που θα ζητηθούν από τα νέα κράτη μέλη, Αυστρία, Φινλανδία και Σουηδία;

Τί επιπτώσεις θα έχει η κατάσταση αυτή στην επιλεξιμότητα των επιχειρήσεων των εν λόγω τριών κρατών μελών σε σχέση με τα χρηματοδοτούμενα από το ΕΤΑ έργα;

Απάντηση (7 Νοεμβρίου 1996)

Η πρώτη πρόσκληση για την καταβολή των συνεισφορών βάσει του 8ου ΕΤΑ θα λάβει χώρα μόνον αφού τεθεί σε ισχύ η συμφωνία περί τροποποιήσεως της Σύμβασης Λομέ IV και του χρηματοδοτικού πρωτοκόλλου αυτής, πράγμα για το οποίο απαιτείται επικύρωση της συμφωνίας από τα δύο τρίτα των κρατών ΑΚΕ και από όλα τα κράτη μέλη της Ευρωπαϊκής Ένωσης. Αυτό φαίνεται μάλλον απίθανο να επιτευχθεί πριν από τις αρχές του έτους 1997.

Όσον αφορά τη συμμετοχή των επιχειρήσεων των τριών νέων κρατών μελών στα προγράμματα που χρηματοδοτούνται από το 80 ΕΤΑ, εφιστάται η προσοχή της αξιότιμης κας Miranda de Lage στο άρθρο 4 του πρωτοκόλλου της 4ης Σύμβασης ΑΚΕ-ΕΟΚ (4η Σύμβαση Λομέ), εν συνεχεία της προσχώρησης των νέων κρατών μελών, προσωρινή εφαρμογή του οποίου προβλέπει η απόφαση αριθ. 4/95 του Συμβουλίου Υπουργών ΑΚΕ-ΕΟΚ της 3ης Νοεμβρίου 1995 ((ΕΕ αριθ. 1317 της 30.12.1995. )), και το οποίο έχει ως εξής: «Οι υπήκοοι και οι εταιρείες ή επιχειρήσεις, κατά την έννοια του άρθρου 274 παράγραφος 2 της σύμβασης, της Αυστρίας, της Σουηδίας και της Φιλανδίας, καθώς και οι προμήθειες καταγωγής αυτών των κρατών, δεν επιτρέπεται να συμμετέχουν σε προσκλήσεις υποβολής προσφορών και στις συμβάσεις που προκηρύσσονται αποκλειστικά από το Ευρωπαϊκό Ταμείο Ανάπτυξης (ΕΤΑ), στο οποίο τα κράτη, των οποίων είναι υπήκοοι ή εταιρείες, δεν έχουν συνεισφέρει».

Επομένως, οι περί ων ο λόγος επιχειρήσεις θα είναι πράγματι επιλέξιμες αμέσως μόλις τεθεί σε ισχύ η αναθεωρημένη Σύμβαση.
ΓΡΑΠΤΗ ΕΡΩΤΗΣΗ E-2425/96 υποβολή: Claude Desama (PSE) προς την Επιτροπή (11 Σεπτεμβρίου 1996)

Θέμα: Ευρωπαϊκή κάρτα θύματος πολέμου και ευρωπαϊκή κάρτα σοβαρής αναπηρίας

Προτίθεται η Επιτροπή να καθιερώσει προσεχώς, αφενός μια ευρωπαϊκή κάρτα θύματος πολέμου και, αφετέρου, μια ευρωπαϊκή κάρτα για τα άτομα που πάσχουν από σοβαρή αναπηρία;

Απάντηση του κ. Flynn εξ ονόματος της Επιτροπής (21 Οκτωβρίου 1996)

Η Επιτροπή δεν σχεδιάζει, στο εγγύς μέλλον, να θεσπίσει Ευρωπαϊκής Κάρτα για τα θύματα πολέμου ή για άτομα με βαριές μειονεξίες. Σε σχέση με αυτά τα τελευταία άτομα, το πρόβλημα είναι ότι ο προσδιορισμός του βαθμού ανικανότητας αποφασίζεται σε επίπεδο κράτους μέλους, σύμφωνα με την αρχή της επικουρικότητας. Δεν εφαρμόζεται σχετικός κοινός ορισμός, σε κοινοτικό επίπεδο.
ΓΡΑΠΤΗ ΕΡΩΤΗΣΗ E-2184/96 υποβολή: Undine-Uta Bloch von Blottnitz (V) προς την Επιτροπή (2 Αυγούστου 1996)

Θέμα: Προστασία των πτηνών - Βασανισμοί ζώων - «Διαγωνισμός σπίνων» στην περιοχή των γερμανικών Harz

Ένας περίεργος «διαγωνισμός» δημιουργεί κάθε χρόνο αντιπαραθέσεις μεταξύ «ένθερμων οπαδών της παράδοσης» και όσων καταβάλλουν προσπάθειες για την προστασία και ορθή μεταχείριση των ζώων: ο «διαγωνισμός σπίνων». Κρίνεται το κελάηδημα των σπίνων και απονέμονται σχετικά βραβεία. Οι κάτοχοι των ωδικών αυτών πτηνών τα κρατούν, εν όψει του εν λόγω «διαγωνισμού», επί μακρά χρονικά διαστήματα σε μικρά, σκοτεινά κλουβιά. Μόλις τα πουλιά αντικρίζουν, την ημέρα του «διαγωνισμού» και πάλι το φως του ήλιου αρχίζουν αμέσως το κελάηδημά τους. Η διάρκεια της κράτησης των πουλιών στο σκοτάδι διαφέρει από περιοχή σε περιοχή. Στο ανατολικό τμήμα της περιοχής των Harz τα ζώα κρατούνται επί πολλούς μήνες σε πλήρες σκοτάδι, μέσα σε μικρά κλουβιά 25Χ16Χ25 εκατ. με σκοπό το κελάηδημά τους να έχει μεγαλύτερη απόδοση.

1. Θεωρεί η Επιτροπή ότι οι ανωτέρω «διαγωνισμοί» συμβιβάζονται με τις οδηγίες που ισχύουν στην Ευρωπαϊκή Ένωση για την προστασία των πτηνών;

2. Εάν όχι, θα κινήσει η Επιτροπή διαδικασία για παράβαση της Συνθήκης κατά της Ομοσπονδιακής Δημοκρατίας της Γερμανίας, η οποία ανέχεται στην επικράτειά της «διαγωνισμούς» αυτού του τύπου και τους συνακόλουθους βασανισμούς των ζώων;

Απάντηση της κας Bjerregaard εξ ονόματος της Επιτροπής (13 Σεπτεμβρίου 1996)

Η Επιτροπή δεν θεωρεί ότι τα γεγονότα, όπως προβάλλονται από το Αξιότιμο Μέλος, αντίκεινται προς το κοινοτικό δίκαιο. Είναι αλήθεια ότι η οδηγία 79/406/ΕΟΚ ((EE L 103, 25.4.1979. )) περί της διατηρήσεως των αγρίων πτηνών απαγορεύει την κατοχή των ειδών πτηνών, των οποίων απαγορεύεται η θήρα και η σύλληψη, συμπεριλαμβανομένων των σπίνων. Ωστόσο, η απαγόρευση αυτή αφορά άγρια πτηνά και όχι εκείνα που εκτρέφονται σε αιχμαλωσία.
ΓΡΑΠΤΗ ΕΡΩΤΗΣΗ E-2366/96 υποβολή: Thomas Megahy (PSE) προς την Επιτροπή (27 Αυγούστου 1996)

Θέμα: ΟΝΕ και ανεργία στον τομέα των κατασκευών

Ενστερνίζεται η Επιτροπή το πόρισμα της πρόσφατης έκθεσης της Ευρωπαϊκής Ομοσπονδίας της Βιομηχανίας Κατασκευών (ECIF) ότι θα απολεσθούν άνω των 250.000 θέσεων εργασίας στην κοινοτική βιομηχανία κατασκευών πριν από το τέλος του 1997 λόγω της εφαρμογής των ορίων στον κρατικό δανεισμό και χρέος τα οποία επιβάλλονται από τα κριτήρια σύγκλισης της ΟΝΕ;

Εάν δεν τα ενστερνίζεται, θα μπορούσε να αναφέρει τα επιχειρήματα στα οποία βασίζει το ότι δεν παραδέχεται τον ισχυρισμό της ECIF καθώς και τα στοιχεία στα οποία στηρίζονται τα επιχειρήματα αυτά;

Απάντηση του κ. de Silguy εξ ονόματος της Επιτροπής (15.11.1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.